Overenie kombinácie.
Zdravím, je vhodné užívať Aflamil 100mg súčasne s Elicea 10mg? Ako čo najviac zmierniť možné vedľajšie účinky Aflamilu?Ďakujem.
Dobrý deň,
ďakujeme za Vašu otázku.
Aflamil filmom obalenú tabletu možno užiť pred alebo počas jedla. Tým sa zníži riziko gastrointestinálnych problémov. Avšak nie je mi známy Váš zdravotný stav a nakoľko liek Aflamil je viazaný na lekársky predpis, dávkovanie a dĺžku liečby určuje lekár, ktorý pozná Váš zdravotný stav najlepšie. S ním je potrebné konzultovať aj otázky ohľadom účinnosti terapie a zároveň minimalizáciu rizika vzniku nežiaducich účinkov.
Medzi liekmi Aflamil a Elicea boli popísané interakcie strednej závažnosti. Súčasné užívanie je spojené so zvýšeným rizikom gastrointestinálnych vredov a krvácania. Pri súbežnom podávaní aceklofenaku(Aflamil) so selektívnymi inhibítormi spätného vychytávania serotonínu (Elicea) sa odporúča postupovať s opatrnosťou. Pacienti s anamnézou gastrointestinálnej toxicity, najmä starší ľudia, majú hlásiť akékoľvek nezvyčajné abdominálne príznaky (najmä gastrointestinálne krvácanie), obzvlášť v začiatočných štádiách liečby. Preto pokiaľ Vám lieky predpísal jeden lekár, je si tejto skutočnosti vedomý a je potrebné riadiť sa jeho pokynmi. Pokiaľ máte lieky predpísané od rôznych lekárov, ktorí nemali informácie o iných užívaných liekoch, je potrebné upovedomiť ich o tejto skutočnosti a zvážiť ďalší postup liečby.
Prajem pekný zvyšok dňa.
S pozdravom
PharmDr. Patrícia Čečková